ইতিহাস, ঐতিহ্য ও গৌরবের সংগঠন বাংলাদেশ ছাত্রলীগ মালয়েশিয়া শাখার নবগঠিত কমিটির উদ্যোগে অভিষেক পরিচিতি সভা ও ঈদ পুনর্মিলনী অনুষ্ঠান সম্পন্ন হয়েছে। গতকাল রোববার রাতে কুয়ালালামপুরের হোটেল ইন্টার কন্টিনেন্টালের বলরুমে অনুষ্ঠানটির আয়োজন করা হয়। অনুষ্ঠানে সভাপতিত্ব করেন নবগঠিত কমিটির সভাপতি মো. শাহিনুল ইসলাম পাটোয়ারি এবং সঞ্চালনা করেন সাধারণ সম্পাদক মো. বদরুল ইসলাম। বহির্বিশ্বে বাংলাদেশ ছাত্রলীগ সাংগঠনিক তৎপরতা বেগবান করতে সম্প্রতি বাংলাদেশ ছাত্রলীগের সভাপতি সাইফুর রহমান সোহাগ এবং সাধারণ সম্পাদক এসএম জাকির হোসেন এ কমিটির অনুমোদন দেন।